SL Uradni list Evropske unije C 157/11

Nacionalni postopki Irske za dodelitev omejenih prometnih pravic

2009/C 157/07

V skladu s členom 6 Uredbe (ES) št. 847/2004 o pogajanjih in izvajanju sporazumov o letalskih prevozih med državami članicami in tretjimi državami Evropska komisija objavlja naslednji nacionalni postopek za razdelitev prometnih pravic med upravičenimi letalskimi prevozniki Skupnosti, če so te pravice omejene v skladu s sporazumi o letalskih prevozih s tretjimi državami.

SPLOŠNI CILJI

Splošni cilj Ministrstva za promet (Department of Transport) v zvezi z dodelitvijo omejenih prometnih pravic je v čim večjem obsegu pospeševati in spodbujati zanesljive, redne in konkurenčne zračne prevoze v korist irskega turizma, trgovine in industrije.

Natančneje, cilj ministrstva je doseči čim večje ugodnosti za potrošnike, obdržati visoko stopnjo varnosti in spodbujati gospodarski razvoj regij.

1. Informacije in zahtevek za dodelitev prometnih pravic

— Oddelek za letalske storitve in varnost (Aviation Services and Security Division) Ministrstva za promet na spletni strani ministrstva objavi seznam načrtovanih dvostranskih pogajanj s tretjimi državami.

— Izid teh dvostranskih pogajanj se objavi na spletni strani ministrstva.

— Na tej spletni strani se objavi tudi razpis za prijavo interesa za dodelitev pravic v skladu z novimi ali spremenjenimi dvostranskimi sporazumi s tretjimi državami. Prijave interesa se oddajo v 30 dneh od objave razpisa.

— Če je prijav interesa več kot prometnih pravic, ki so na voljo, ministrstvo uporabi postopek za dodelitev omejenih prometnih pravic.

2. Postopek dodelitve

Postopek sprejemanja odločitev za dodelitev omejenih prometnih pravic ali imenovanj na podlagi omejujočih dvostranskih sporazumov temelji na pisnih izjavah in stališčih, ki so jih prevozniki Skupnosti kot upravičeni kandidati oddali na začetku postopka. Za pisne zahtevke se uporabi standardni obrazec, ki je na voljo na spletni strani ministrstva. Standardni obrazec temelji na merilih za izbor iz točk 3.1 in 3.2 spodaj.

Odbor za dodelitev

Odbor oceni vse predloge, primerja konkurenčne zahtevke in poskuša čim bolj objektivno ugotoviti, kateri predlogi zagotavljajo najugodnejše storitve za irske potrošnike, turizem in gospodarstvo.

Po potrebi se odbor posvetuje z irskim uradom za letalstvo (Irish Aviation Authority) in/ali komisijo za letalske predpise (Commission for Aviation Regulation), ki mu svetujeta v zvezi s tehničnimi vprašanji, za katera sta ta regulatorna organa pristojna.

3. Sistem dodelitve obsega dve fazi:

1. Predizbor

2. Ocena vseh predlogov po merilih za izbor

3.1 Predizbor

Prevozniki morajo odboru za dodelitev dokazati:

— da imajo sedež na Irskem,

— da so prejeli operativno licenco v skladu z Uredbo (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (prenovitev) (1),

— da država članica Evropske skupnosti, ki je pristojna za izdajo spričevala letalskega prevoznika, izvaja in vzdržuje učinkovit predpisani nadzor letalskega prevoznika.

3.2 Posebna merila za ocenjevanje

Odbor za dodelitev oceni vsak posamezen primer po naslednjih treh kategorijah:

(a) Kakovost ponujene storitve

opis storitve,

ocena poslovnih načrtov in napovedi prometa,

tehnične, komercialne in finančne zmožnosti za opravljanje storitev in zagotavljanje neprekinjenega delovanja,

vrsta prevoza (redni ali izredni, leti pod skupno oznako (code-sharing), neposredni ali posredni leti),

pogostost storitve,

razpoložljivost povezav, dostopnost iz regij,

vrsta in konfiguracija letala,

trajanje storitve, predlagani datum začetka,

sezonski leti.

(b) Cena

cenovna politika in struktura prevoznin,

oblikovanje cen po kategoriji/sezoni.

(c) Trženje storitev

načrt trženja/pristop/dogovori z drugimi prevozniki,

cilji v zvezi s potniki,

distribucija/dostop potrošnikov do storitve (samo rezervacije preko spleta/prodaja kart itd.).

(d) Postopkovni rok

Odbor oceni vse zahtevke in ministru v dveh mesecih od datuma prejema zahtevka pošlje priporočilo. Odločitev se objavi na spletni strani ministrstva.

(e) Pritožbe

Minister na podlagi pisnega zahtevka letalskega prevoznika, ki se ne strinja z odločitvijo odbora, ustanovi pritožbeno komisijo. Pritožbeno komisijo sestavljajo trije člani, ki jih imenuje minister. Pritožbena komisija sprejme odločitve v roku dveh mesecev od datuma prejema pritožbe. Obrazložitve odločitev se objavijo na spletni strani ministrstva.

4. Trajanje in prenos dodeljenih prometnih pravic

— V skladu z razpisom za prijavo interesa se omejene prometne pravice lahko dodelijo za omejeno obdobje (največ tri leta).

— Omejene prometne pravice niso prenosljive.

5. Nadzor in preklic

— Prometne pravice nadzoruje Oddelek za letalske predpise in mednarodne odnose (Aviation Regulation and International Relations Division).

— Pravice začnejo veljati takoj in se uporabljajo v skladu z zahtevkom.

— Omejene prometne pravice se prekličejo, če: — se ne uporabljajo v določenem časovnem okviru, — želena stopnja storitve ni dosežena, — je operativna licenca letalskega prevoznika preklicana ali začasno razveljavljena, — se omejene prometne pravice niso uporabljale ali se niso v celoti uporabljale šest mesecev, razen če prevoznik lahko dokaže, da na prekinitev ni mogel vplivati ali je nastala zaradi izjemnih okoliščin.

— Če se prometne pravice prekličejo, se ponovno dodelijo v skladu z opisanimi postopki.

— Konkurenčni letalski prevozniki lahko izpodbijajo učinkovitost uporabe prometnih pravic s strani ustaljenih letalskih prevoznikov. V tem primeru konkurenčni letalski prevoznik v pisni obrazložitvi Oddelku za letalske storitve in varnost Ministrstva za promet pojasni, zakaj bi bile storitve, ki jih ponuja, nedvomno boljše od obstoječih storitev.

— Pravice, dodeljene pred začetkom veljavnosti Uredbe, lahko konkurenčni letalski prevozniki izpodbijajo po koncu prehodnega obdobja treh let, preden se obstoječe pravice začnejo (ponovno) dodeljevati.

(1) UL L 293, 31.10.2008, str. 3.